આ બાબતે નગરપાલિકાના કર્મચારીઓ અને કોન્ટ્રાકટરોની મીલીભગતને કારણે કામમાં કોઇ જ ગતિ આવતી નથી. વિરોધ પક્ષ દ્વારા પણ આ બાબતે રજૂઆત કરવામાં આવી છે. પરંતુ ભ્રષ્ટ તંત્ર આ બાબતે જાણે કોઇ જ કાર્યાવાહી કરતું નથી. આ અંગે વિરોધ પક્ષના સભ્યએ આક્ષેપ કર્યો હતો કે, મહુધા નગરમાં આવેલા વોર્ડ નં. રમાં આવેલા ફિણાવ ભાગોળ ચોરના લીમડાથી ડબગર વાસ સુધીનો રસ્તો સી.સી રોડનું કામ ચાલે છે. આ કામ માટે અંદાજિત રૂ. ૧૯ લાખનો ખર્ચ કરવાનો થાય છે. પરંતુ આ કામ છેલ્લા બે મહિનાથી ચાલી રહ્યું છે. પરંતુ કામ અધુરુ મુકી દેવામાં આવ્યું છે. જેના કારણે સ્થાનિકોને અવરજવરમાં ભારે હાલાકીનો સામનો કરવો પડે છે. આ કામ સત્વરે કરવા માટે પણ રજૂઆત કરવામાં આવી છે. તેમ છતાં પાલિકાના અધિકારીઓ અને કોન્ટ્રાકટરોની મિલીભગતને કારણે આ સમગ્ર કામગીરી ખોરંભે પડી છે. તેમજ કોઇ જ કોઇને કશુ કહેવાવાળુ નથી. જેના કારણે તમામ કામમાં લાલિયાવાડી ચલાવવામાં આવી રહી છે. હવે ચોમાસુ માથે આવીને ઉભુ છે ત્યારે આ કામ કરવામાં વિલંબ કરવામાં આવશે તો પછી ચોમાસામાં કેવી રીતે આ માર્ગ બનશે તે પણ પ્રશ્ન છે. પાલિકાના અધિકારીઓ દ્વારા પણ કોઇ જ દેખરેખ રાખવામાં આવતી નથી.